Anita Mariel Edvardsen: – Blinde som beveger seg alene er et veldig lett offer
– Jeg kjenner omtrent ingen blinde kvinner og menn som ikke kjenner noen som har blitt voldtatt. En februar-kveld for en del år siden satt Anita Mariel Edvardsen hjemme i leiligheten på Etterstad i Oslo. 40-åringen er født svaksynt, og ble helt blind da hun var 19 år gammel. Sammen med henne satt en mann hun hadde kommet i kontakt med over en pratelinje. Etter mange timers samtale gikk hun med på å la ham besøke henne. – I begynnelsen fulgte han alle premissene jeg hadde satt. Han ga meg ikke en klem en gang uten først å spørre meg om lov. I ettertid har jeg skjønt at han gjorde alt han kunne for at jeg ikke skulle være forberedt på det som kom, sier hun til VG.Midt i samtalen skal mannen ha løftet henne opp og båret henne mot soverommet. – Det skjedde helt ut av det blå. Han var fysisk hardhendt. Jeg strittet imot lenge. Så kjente jeg plutselig at han hadde noe hardt i lomma: – Jeg visste ikke hva det var og det slo meg at han kunne ha en kniv, og at han faktisk kunne drepe meg. Da ga jeg helt fullstendig opp, forteller hun. Les mer: Den norske stillhetskulturen #metoo Mannen forlot leiligheten. Anita Mariel tenkte at hun burde gjøre noe, men inntrykkene ble for sterke og hun gikk inn en slags transe. Hun ble liggende i sengen i nesten 14 timer, og kom til seg selv da det kalde vannet traff kroppen hennes i dusjen. – Jeg husker ikke at jeg gikk inn i dusjen. Da jeg sto der tenkte jeg bare at det var for sent, for da hadde jeg vasket bort alle bevis unntatt sårene og blåmerkene jeg hadde flere steder på kroppen, sier hun.Ny forskning viser at nesten dobbelt så mange blinde og svaksynte kvinner opplever seksuelle overgrep som kvinner i resten av befolkningen. – Vi må få endret situasjonen så raskt som mulig, sier stortingsrepresentant Kari Henriksen (Ap) til VG. Regjeringen har nylig foreslått 54 millioner kroner til opptrappingsplanen mot vold og overgrep i 2018. Justisminister Per-Willy Amundsen understreker overfor VG at også funksjonshemmede vil bli tatt hensyn til i denne planen. I tillegg viderefører de 530 millioner fra det tidligere arbeidet med opptrappingsplanen. I sterk kontrast går Arbeiderpartiet inn for drøye 718 millioner kroner til feltet i sitt alternative statsbudsjett. Rødt-leder Bjørnar Moxnes er enig med Henriksen i at noe må gjøres, og mener voldtektsmottakene bør kunne komme hjem til den utsatte etter et overgrep. – Det kan være vanskelig for en blind person å sette seg i en taxi med en fremmed mann for å kjøre til et mottak etter å ha opplevd et overgrep, sier han til VG. Les mer: Kutter støtte for multihandikappede, uføre og kronisk syke – fortsetter skattekuttene til de rikesteSom en del av fjorårets statsbudsjett utarbeidet Barne- ungdoms- og familiedirektoratet (Bufdir) et pilotprosjekt for utprøving av modellen TryggEst. Målgruppen er risikoutsatte voksne over 18 år. Regjeringen har satt av fem millioner til prosjektet, som settes i gang i år. – Hvis dette er et tiltak som fungerer vil det være naturlig for oss å øke satsingen på et sånt type prosjekt, sier Tone Wilhelmsen Trøen (H), leder i stortingets Familie- og kulturkomité, til VG. Anita Mariel forteller at hun ikke var klar over hjelpen hun kunne få av det offentlige i dagene etter hendelsen. Hun opplevde å bli trakassert av den aktuelle mannen også i årene etter det angivelige overgrepet. Mannen ble ilagt besøksforbud, men dette gikk senere ut. Edvardsen er kritisk til at besøksforbud er tidsbegrenset. Les mer: Tusenvis av svensker demonstrerer mot seksuell trakassering og overgrep – Blinde og svaksynte burde få beskyttelse av et besøksforbud for resten av livet. Jeg kan ikke se hvem som står utenfor døren min. Blinde som beveger seg ute alene er et veldig lett offer, sier hun. VG har flere ganger forsøkt å nå mannen for en kommentar, men har så langt ikke lyktes med dette.
Nesten dobbelt så mange blinde og svaksynte kvinner blir utsatt for seksuelle overgrep enn andre: – Vi må få endret situasjonen så raskt som mulig, sier Arbeiderpartiet.